एगो बहुत घना पीपल के गाछ तरे बइठ के ऊ पारी से बतियावत बाड़ें. उनकरा लगे एगो करिया झोला बा. ओह में सलाई (सूई जइसन कवनो यंत्र), चिमटी आउर रुई रखल बा. एकरा अलावा बैग में खास जड़ी बूटी वाला एगो तेल के बोतल भी बा. ई तेल कान साफ करे के ओह लोग के खानदानी आउर गुप्त नुस्खा बा.
"सलाई से मैल बाहर निकालते हैं और चिमटी से खींच लेते हैं (सलाई से मैल बाहिर निकालेनी आउर चिमटी से खींच लेवेनी)." औषधीय गुण से भरल ई तेल तब इस्तेमाल कइल जाला जब कान में गांठ (मैल जमे से बनल ढेला) पड़ जाला. "हमनी कान में कवनो तरह के इंफेक्शन के इलाज ना करिले. हमनी के काम खाली मैल हटावल ह. एकरा अलावा कान में कवनो तरह के खुजली हो जाव त ओकरा दूर कइल बा." ऊ सावधान करत बाड़ें कि कान के सफाई ठीक ढंग से ना होखे से कान में दरद, चाहे खुजली हो जाला. खुजली के इलाज ठीक से ना भइल त कान के इंफेक्शन पैदा ले लेवेला.
केहू दिलचस्पी नइखे लेत.
ऊ वापिस अंबा सिनेमा जाए के सोचत बाड़ें, काहे कि अब 12.45 हो गइल बा. ई सेकेंड शो के टाइम बा, लोग के जुटे के टाइम बा. उनकरा आखिर में एगो ग्राहक मिल जात बा.
बाकिर अब अमन के लहसून बेचे वाला काम से मन ऊबिया गइल बा. उनकरा हिसाब से एकरा में बहुते मिहनत लागेला, "एक त, हमरा रोज भोरे-भोरे मंडी जाए के पड़ेला, फेरु घरे लाके एकरा साफ भी करे के होला. हाट से घर आवे में हमरा रात के 8 बज जात रहे." कान साफ करे के काम में, ऊ 6 बजे तक घरे पहुंच जाएलन.
"कमला नगर मार्केट के गली में सभे तरह के लोग घूमेला. ओह लोग से जब हम कहिला (कान साफ करवावे के), त जवाब मिलेला कि ओह लोग के कोविड हो जाई. फेरु लोग इहो कहेला कि जरूरत पड़ी, त ऊ लोग डॉक्टर से देखा लीही," अमन बतइलें.
दिसंबर 2022 में अमन संगे एगो दुर्घटना घट गइल. दिल्ली के आजादपुर में एगो बाइकवाला उनकरा टक्कर मार देलक. उनकरा चेहरा आउर हाथ में चोट लागल. दहिना अंगूठी में त गंभीर चोट आ गइल. अब ओह से कान साफ करल बहुते मुस्किल हो गइल बा.
भाग से, दवाई खाए से चोट में बहुते फर्क आइल. अब ऊ कान साफ करे के काम कबो कबो ही करेलन. ठीक-ठाक आमदनी खातिर अब ऊ ढोल बजावे के काम सुरु कइले बाड़े. दिल्ली में कवनो समारोह, चाहे पार्टी में एक बेर ढोल बजावे खातिर 500 रुपइया मिलेला. अमन आउर हिना के एक महीना पहिले एगो लइकी भी भइली ह. घर चलावे खातिर अब उनकरा जादे काम के दरकार बा.
